Zen-maalikunsti ühe olulise võtmemõistena on alates Songi ajastust olnud tähtis üks joon - yi hua - sest üht joont peeti kõige lihtsamaks aja ja ruumi integreerimise vahendiks. Maalides pintsliga spontaanselt üht joont, on raske eritleda joone sündimist puhtas meeles ning selle ilmumist paberile - ühe joonega algab siin algusetu kaose lõpp ja esemete loomine. XVII sajandi hiina maalikunstnik Shi Dao kirjutab, et üks joon on kogu oleva allikas, kõigi olemasolu avalduste alus. Ta avaneb elu hinges ja settib inimeses. Zen- maalikunstis algab pintsliga maalimine ühe joone tõmbamisest, puhta joone joonistamisest.